景仁次道齋禮院予與和叔過之值其方飲引去二君以詩見謝三首 答次道 其二
作者：韓維
朝代：宋

paragraphs: 昔予有行邁，辱贈猗蘭辭。
今我復來遊，重貽黄鵠詩。
蘭以喻芳潔，擷佩正所宜。
鵠以興翅邈，鸞皇共追隨。
句成自有法，意厚良不訾。
投非所當授，乃反駭且疑。
蘭生深林間，藹然抱幽姿。
鵠有江海志，孤軒謝羈雌。
殘折蘭色改，跂尚鵠性悲。
願君兩置是，逍遥以相期。